Resepte uit die Klein Kombuis
HomeOm Kommentaar te lewer…
As jy jou hande op ‘n gawe paar soorte vis kan le, doen dan so! Maar dit moet see vis wees. Krap en kreef en mossels en daai goete werk ook goed saam met die vis in hierdie resep!
Hierdie vis pastei resep is verspot maklik, en daar is niks fancy korse en goete bo-op nie, net gewone gesondheid uit die grond uit.
Besluit die grootte van jou vis pastei, skat hoeveel aartappels nodig gaan wees om in ‘n mash/kapok aartappel vorm die bo-kant te bedek, en kook en maak fyn, soos jy dit gewoonlik doen. Vir die avontuurlustige kok is ‘n huisie knoffel, saam met die aartappels gekook en fyngemaak, altyd ‘n bittere heerlike bo-laag! Geur met sout en peper.
Neem die vis en sny filette. Die prawns, as jy kon kry, ontneem jy van kop en derm. En die grate uit die vis. Gebruik ‘n paar soorte vis, twee op die minste.
Sit ‘n pot water op die stoof, sny daarin ‘n ui, ‘n wortel, ‘n huisie knoffel, ‘n seldery stingel en ‘n bayleaf blaar of drie. Bring tot kookpunt, en dompel die vis filette en prawns daarin vir 4 minute. Niks langer nie!
Skep die vis uit, verwyder die velletjies en breek die filette in hap-grootte stukkies. Rangskik in die oondvaste bak, met die prawns tussen-in. Draai swartpeper en bietjie sout oor.
Gooi die sous in die pot deur ‘n sif, om al die growwe dele op te vang, en gooi weg. Met die aftreksel maak jy ‘n gewone witsous, maar gebruik die aftreksel ipv melk. As die sous gaar is, gooi jy ‘n handvol gekapte pietersielie daarby in, roer deur, en gooi oor die vis.
Laastens skep jy die afgekoelde aartappels bo-oor, en om dit dekadent af te rond, kan jy broodkrummels en gerasperde parmesaan kaas bo-oor strooi.
Druk dit in die oond, 180 grade celcius, en kyk wanneer die bo-kant mooi goud-bruin is. Bedien met ‘n groen slaai in die somer, of ‘n lekker ciabata in die winter.
Wie se ‘n Boer kan nie ook ‘n fiespaai maak nie??
Posted in Klein Kombuis	Tunaslaai vir een
Ek is die koningin van ‘alles bymekaar gooi’. Daar is in my lewe nie tyd vir ‘attention to detail’ nie. As ek honger is, is ek HONGER, en dan is daar nie nog tyd vir rosies sny uit wortels nie – daai wortel moes dan al in my maag gewees het!
Daarom, gewoonlik op ‘n Saterdag middag, as ons nooit kos maak nie, en die dag sleep die agtermiddag binne, pak ‘n rasende hongerte my, en beter daar iets in die kaste wees, want ek skrik nie vir 2Minute Noodles met ‘n bietjie Mrs Balls oor nie!
Een so ‘n bymekaargooi van smake het my Saterdag getref, en dit was nie te onaardig, of giftig nie – ek is nog hier om dit te deel.
Neem ‘n blikkie tuna (in water, jinne los die olie vir die raffinaderye), gedreineer en in ‘n bak gegooi. Nou skep jy ‘n halwe bakkie growwe maaskaas daarby, ‘n teelepel Mrs Balls en ‘n eetlepel mayo. Ek is ‘n waaghals en gooi op hierdie stadium sommer lekker baie sterk prego sous of Tobasco by, en wikkel die growwe peper meul so ‘n paar maal bo die mengsel.
Meng alles lekker deurmekaar en kyk in jou kas vir daardie leftover Bacon Kip koekies. Onder-in die pak is gewoonlik die gebreekte stukkies? Dis hulle wat jy soek. Anders moet jy maar hardhandig met ‘n paar heel koekies werk en hulle kraak.
Gooi ‘n handvol gebreekte Bacon Kip koekies by, meng deur, en eet terwyl die koekies nog knars het.
Moenie skaam wees om met kersie tamaties of ertjies in die dis te eksperimenteer nie. Hierdie slaai is vir die rasende maag. En as ‘n ertjiepit nodig is om die laaste gaatjie te vul, wie is ek om te stry?
Posted in Klein Kombuis	Patatwiele ala Reinette ala Petro
As jy nou weer ‘n hele sak patats het, en nie weet of jou huismense nog een aand in ‘n gekookte patat se vel wil vaskyk nie, probeer die resep van Reinette, soos Petro vir my aangestuur het.
Sy noem egter dat dit erg soet is, en jou tande kan lelik raak van te veel soet, so werk maar versigtiger met die resep se soetigheid!
Sny 500g patats in klein blokkies (sodat dit vinniger kan kook as jy baie honger is) en kook in water waarby sout gevoeg word NADAT die water kook (soutwater vat langer om kookpunt te bereik, en ons wil NIE vir eskom meer geld gee vir nuwe karre nie).
Dreineer die gaar patats, m.a.w. sorg dat die enigste water binne-in die patat is, en niks nog aan sy ribbes wasklou nie, anders kan jy netsowel dit in ‘n waslap toevou, en die pappery deur die waslap suig.
Rol ‘n vel blaardeeg oop. Spuit ‘n oondvaste bak, en bedek die onderkant met blaardeeg – die res van die deeg moet langs die bak wag.
Druk die patats fyn, skep bo-op die blaardeeg in die bak, en vou die deeg buite die bak oor die patats. Soos om jouself toe te vou met die duvet in die winter.
Meng ‘n koppie bruinsuiker, ‘n koppie room en ‘n teelepel karamelgeursel, en gooi dit bo-oor die patat pakkie.
Druk in ‘n voorverhitte oond by 180 grade celcius, en bak vir 30 minute.
Ek sal sommer fyn kaneel oor die patats sprinkel voor ek sy blaardeeg duvet oortrek, en verder sal ek by ‘n bottel goeie rooi sit en wonder hoekom dit dan patatwiele heet, as patatbed beter beskrywend is?
Het een of ander tannie met baie tyd, ‘n koekdrukker gevat en wiele uitgedruk wat sy met patats gevul het? Heel moontlik. Geniet!
Posted in Klein Kombuis	Groen Tamatie Blatjang
‘n Vertroueling het die resep goedgunstiglik met my gedeel – bedien dit saam met vleise, veral vark.
Posted in Klein Kombuis	Crunchies. Maar nie die tjoklit soort nie.
Hoekom mens die lekker koekie en die lekker tjoklit dieslfde naam moet gee, en hulle smaak nie eens na mekaar nie, weet nugter alleen.
Hier is egter ‘n verspot maklike resep vir die koekie met die Crunchie naam – spring weg en doen iets lekkers die week…
Smelt 250g margarien en 15ml gouestroop saam in ‘n pot. Gooi 5ml koeksoda soda by, en staan terug – dit kan woes borrel! Roer met ‘n houtlepel tot die pot tot bedaring kom.
Voeg 500ml hawermout, 250ml meel, 250ml klapper, 200g suiker en 5ml bakpoeier in die pot, en roer deeglik deur.
Smeer uit op ‘n gesmeerde bakplaat en bak vir 25 minute by 180 grade celcius.
As jy dit uit die oond haal, sny in die vorms wat jy verlang, laat afkoel en voila!
O ja, moenie bang wees om ‘n lekker handvol soet gedroogte appelkose op te sny in klein stukkies, en dit by te voeg vir ‘n totale ander smaak sensasie nie.
En niks keer jou om tjoklit te smelt en met ‘n lepel oor die bakplaat uit te ‘teken’ nadat jy dit gesny het nie. Of raak ek nou effe oordadig?
Posted in Klein Kombuis	Kook Vars Aartappels
Sommige mense hou van vetterige braai aartappels waaruit die olie drup. Ander hou van aartappel wat in ‘n oond harde-velletjie gebak is.
Ouma het altyd in die groen pot, wat ma nou het, wat ek nog wil gaps, die aartappels saam met die vleis gekook – afgeskil. Dan was daai aartappel darem vir jou ‘n demitse lekkerte!
As jy egter nie lus is vir mash, braai aartappels of ‘n oond model nie, neem ‘n voorskootsak vol baba aartappeltjies, gee hulle elkeen ‘n steek met ‘n skerp mes in die sy, en gooi in ‘n kastrol met water. Sodra die water begin kook, gooi jy sommer ‘n halwe hand growwe sout in, en die geheime bestanddeel…. ‘n tak vars roosmaryn. Of ‘n tak opgekapte roosmaryn. Solank dit roosmaryn is!
Die wat egter die waarde van knoffel ken, sal ‘n huis of drie kneus, en dit ook by die water gooi sodat die geur ook met die aartappels in die pot kan flirt.
As daai aartappels sag gekook en uit die water gelig word, sal jy die smaak nie glo nie!
Dit kikker sommer enige dis op.
En vir die ongesondes: gooi tog maar ‘n klontjie botter daaroor!
Posted in Klein Kombuis	Pannekoek
Mailmaat Barbara laat weet uit Durban dat sy die wenresep vir pannekoek het.
Besluit jy self of sy die waarheid praat. Dis tog nou winter, en niks keer jou om bietjie die mense om jou te bederf nie.
Klits twee eiers, en voeg 500ml yskaswater (m.a.w. lekker yskoue water) by, en klits tot die skuim staan. Meng 375ml bruismeel (self raising) en ‘n knippie sout, bietjies-bietjies by.
Gooi 5ml vanilla essens en 125ml olie by, meng deur, en laat staan vir 30 minute. Roer weer deur, en bak in ‘n pan, waarin olie vir die eerste pannekoek, liggies gesmeer is.
Wenk: ipv om met ‘n soplepel of ‘n bekertjie die beslag in die pan te gooi, gebruik ‘n plastiek waterbottel met ‘n uittrek tuit. Daarin kan jy die mengsel skud, en lekker in die pan spuit.
Posted in Klein Kombuis	← Older posts
The Coraline Theme.	Resepte uit die Klein Kombuis	Blog at WordPress.com. The Coraline Theme.	Follow
Follow “Resepte uit die Klein Kombuis”